丹元子步天歌 西方七宿
唐·王希明

奎，腰细头尖似破鞋。一十六星绕鞋生，外屏七乌奎下横。屏下七星天溷明，司空左畔土之精。奎上一宿军南门，河中六个阁道形。附路一星傍道明，五个吐花王良星，良星近上一策名。娄，三星不匀近一头。左更右更乌夹娄，天仓六个娄下头。天庾四星仓东脚，娄上十一将军侯。胃，三星鼎足河之次。天廪胃下斜四星，天囷十三如乙形。河中八星名太陵，陵北九个天船名。陵中积尸一个星，积水船中一黑精。昴，七星一聚实不少。阿西月东各一星，月下五黄天阴名。阴下六乌刍藁营，营南十六天苑形。河里六星名卷舌，舌中黑点天谗星，砺石舌傍斜四丁。毕，恰似爪叉八星出。附耳毕股一星光，天街两星毕背傍。天节耳下八乌幢，毕下横列六诸王。王下四皂天高星，节下团圆九州城。毕口斜对五车口，车有三柱任纵横。车中五个天潢精，潢畔咸池三黑星。天关一星车脚边，参旗九个参车间。旗下直建九斿连，斿下十三乌天园，九斿天园参脚边。觜，三星相近作参蕊。觜上坐旗真指天，尊卑之位九相连。司怪曲立坐旗边，四鸦大近井钺前。参，总有十星觜相侵。两肩䨥足三为心，伐有三星足里深。玉井四星右足阴，屏星两扇井南襟。军井四星屏上吟，左足下四天厕临，厕下一物天屎沉。